ગુવાહાટીમાં કોંગ્રેસી કાર્યકરોએ રસ્તા પર ઊતરી આવીને વિરોધ દેખાવો કર્યા હતા. દ‌િક્ષણનાં રાજ્યમાં કેરળમાં સૌથી વધુ ભારત બંધની અસર જોવા મળી રહી છે. કેરળમાં મોટા ભાગની દુકાનો અને વેપારી સંસ્થાઓ બંધ છે અને રાજ્યએ બસ સેવાઓ પણ બંધ કરી દીધી છે. પેટ્રોલ-ડીઝલના સતત વધતા જતા ભાવના વિરોધમાં કેન્દ્રની મોદી સરકારને ઘેરવા માટે કોંગ્રેસે આજે ‘ભારત બંધ’નું એલાન આપ્યું છે. કોંગ્રેસે આ બંધમાં ૨૧ વિપક્ષી દળોનું સમર્થન હોવાનો દાવો કર્યો છે. આંધ્રપ્રદેશના વિશાખાપટ્ટનમમાં સીપીઆઈના કાર્યકરોએ રસ્તા પર ઊતરીને જોરદાર વિરોધ પ્રદર્શન કર્યું હતું. ઓડિશાના સંબલપુરમાં કોંગ્રેસી કાર્યકર્તાઓએ ટ્રેનો રોકી હતી. બિહારના દરભંગા અને જહાનાબાદમાં આરજેડીના કાર્યકરોએ રેલવે ટ્રેક અને અન્ય કેટલીક જગ્યાઓ પર આગ લગાવી દેતાં ભયના માહોલ ફેલાયો છે. મોતીહારિમાં નેશનલ હાઈવે-૨૮ જામ કરી દેવામાં આવ્યો છે.